שרגא אברמסון

שרגא אברמסון (24 בנובמבר 1915, י"ז בכסלו תרע"ו - 6 באפריל 1996, י"ח בניסן תשנ"ו), היה חוקר תלמוד וספרות עברית וערבית מימי הביניים. חתן פרס ישראל.

קורות חייו
אברמסון נולד בצ'חנוביץ שבפולין כאחיו הצעיר של פנחס אורן (אברמסון) ולמד בישיבת לומז'ה. בשנת 1936 עלה לארץ ישראל ולמד לימודי תואר ראשון ושני באוניברסיטה העברית בירושלים. לאחר מכן למד בבית המדרש לרבנים באמריקה. הוא הצטרף לסגל ההוראה לתלמוד באוניברסיטה העברית, קודם לדרגת פרופסור חבר בשנת 1957 ובשנת 1963 לפרופסור מן המניין. היה גם בעל הסמכה לרבנות.

ספרות התלמוד עמדה במרכז תחומי עניינו והוא עסק בספרות הגאונים והראשונים, כשהוא עוסק גם בחקר הלשון הערבית והתמקד בחקר הספרות העברית והערבית בימי הביניים. ספריו המוכרים בתחום הם "במרכזים ובתפוצות – על תקופת הגאונים", "עניינות בספרות הגאונים", "מפי בעלי לשונות", "רב ניסים גאון: חמישה ספרים, שרידים מחיבוריו" ו"רבנו חננאל". כן יצאו לאור ביוזמתו מהדורה מבוארת של כתב יד בנושא מסכת עבודה זרה ושו"ת גנוז של הגאונים.

משנת 1959 היה אברמסון חבר האקדמיה ללשון העברית ובשנים 1974–1981 שימש סגן ראש האקדמיה. במהלך השנים הוא היה גם יו"ר ועד המינוח באקדמיה וחבר בוועדות למונחי ספרנות ופסיכולוגיה. בשנת 1972 הוא החליף את יחזקאל קוטשר כעורך "לשוננו" ועמד בראש המערכת עד 1980. כמו כן היה אברמסון חבר מערכת בכתיבת המילון העברי מטעם האקדמיה.

אברמסון היה חתן פרס ביאליק, פרס הרב מימון, פרס רוטשילד ופרס הרב קוק, ובשנת 1974 הוענק לו פרס ישראל במדעי היהדות. בשנת 1978 הוא צורף כחבר אל האקדמיה הלאומית הישראלית למדעים והאקדמיה האמריקנית לחקר היהדות. כפרופסור אורח הוא חקר במסגרת בית המדרש לרבנים באמריקה, ישיבה יוניברסיטי ואוניברסיטת בר-אילן. אברמסון נמנה בין מייסדי התנועה למען ארץ ישראל השלמה.

רחוב נקרא על שמו בשכונת רמות בבאר שבע.

מספריו
 במרכזים ובתפוצות בתקופת הגאונים, מוסד הרב קוק, תשכ"ה.
 כללי התלמוד בדברי הרמב"ן, מוסד הרב קוק, תשל"א.
 עניינות בספרות הגאונים, מוסד הרב קוק, תשל"ד.
 מפי בעלי לשונות, מוסד הרב קוק, תשל"ה 1974.
 מחקרים בספרות הגאונים, הוצאת ספרים ע"ש י"ל מאגנס, 2020

לקריאה נוספת 
 משה קרונה, אישים וניחוחים, ת"א: מורשת (חש"ד), עמ' 13–26.
 יונה עמנואל, פרופ’ שרגא אברמסון ז"ל, המעין לו, ד (תשנ"ו) 59-66.
 משה שמיר, מאורות שלא יכבו..., נתיב, אייר תשנ"ו.
 לזכרו של שרגא אברמסון; דברים שנאמרו במלאת שלושים למותו, ירושלים: האקדמיה הלאומית הישראלית למדעים, תשנ"ז:
 יצחק דב גילת, שרגא אברמסון - חוקר ספרות התלמוד, עמ' 7–12.
 יוסף יהלום, שרגא אברמסון והשירה העברית, עמ' 13–17.
 ירחמיאל ברודי, שרגא אברמסון - לדמותו של המורה, עמ' 18–25.
 אהרן שויקה, כתבי שרגא אברמסון ז"ל - רשימה ביבליוגרפית, עמ' 26–76.

קישורים חיצוניים
 כרטיס אישי וקורות חיים, באתר האקדמיה הישראלית למדעים
 
 אפרים חיים רוקח, תרומתו של פרופ’ שרגא אברמסון ז"ל ללימוד תורה שבעל-פה, מים מדליו (תשנ"ו) 141–146.
 דברים לזכרו מאת משה בר-אשר באתר עיתון הצופה 
 
 
 

מכתביו:
 
 
 
 

ישראלים ילידי פולין
אנשי העלייה החמישית
בוגרי האוניברסיטה העברית בירושלים
בוגרי בית המדרש לרבנים באמריקה
סגל האוניברסיטה העברית בירושלים: תלמוד
חוקרי תלמוד
חוקרי ספרות עברית
מחברי ספרי עיון ישראלים
זוכי פרס ישראל למדעי היהדות
זוכי פרס הרב קוק
זוכי פרס ביאליק לחכמת ישראל
זוכי פרס רוטשילד
זוכי פרס הרב מימון
חברי התנועה למען ארץ ישראל השלמה
חברי האקדמיה הלאומית הישראלית למדעים
בוגרי ישיבת לומז'ה
חברי האקדמיה ללשון העברית
יהודים הקבורים בבית הקברות סנהדריה
חוקרי הרמב"ן
ישראלים שנולדו ב-1915
ישראלים שנפטרו ב-1996